Comercianții nu vor mai avea voie, începând cu prima zi a anului 2019, să vândă pungi subțiri și foarte subțiri de plastic cu mâner. Vor fi acceptate doar cele mai groase de 50 de microni ( a douăzecea parte dintr-un milimetru).

Măsura este prevăzută într-un act normativ publicat marți în Monitorul Oficial, potrivit avocatnet.ro. În caz contrar, firmele vor risca amenzi cuprinse între 15.000 și 25.000 de lei. Legea nr. 87/2018 pentru modificarea și completarea Legii nr. 249/2015 privind modalitatea de gestionare a ambalajelor și a deșeurilor de ambalaje va intra în vigoare vineri, astfel că interdicția va fi valabilă din ianuarie 2019.

În esență, pungile din plastic subțire vor fi considerate cele cu grosime sub 50 de microni, iar cele din plastic foarte subțire - cele cu grosime sub 15 microni.